अलका दो निजी सुरक्षाकर्मियों के साथ बिना बताये एकाएक घर लौटी थी। गाड़ी घर के बाहर ही खड़ी थी जिस पर वे उसके लौटने का इन्तज़ार कर रहे थे। अलका ने आते ही मोहित व अनन्या को बताया कि वह किसी तरह मुश्क़िल से आधे घंटे का समय निकाल कर घर आयी है। वह कोलकाता के पार्क होटल में ठहरी है और वहां उसकी नयी फ़िल्म की लांच की घोषणा होने वाली है। उसके आने की ख़बर मोहल्ले में आग की तरह फैल गयी और लोगों की भीड़ उमड़ पड़ी। कोई दरवाज़े से झांक रहा था तो कोई खिड़की से। कोई जबरन घर में घुसे जा रहा था। मुश्किल से घर का दरवाज़ा बंद किया गया। फिर भी कोई न कोई दरवाज़ा खटखटा देता था और अपने बच्चे लिए आटोग्राफ़ मांगने लग जाता था तो कोई कैमरामैन अपने साथ लेकर आया था और अलका के साथ फ़ोटो खिंचवाने पर आमादा था। बाप-बेटी दोनों को लगा कि यह अलका कोई और अलका है। पहनावे का ख़ूबसूरत सलीका और नये जीवन की समृद्धि ने उसका रूप-रंग बदल दिया था। हबीब्स के यहां उसने बाल स्ट्रेट कराये थे सो लम्बे और सजे-संवरे लग रहे थे। पहले वे अर्ध घुंघराले थे।